


[bookmark: _GoBack]Na temelju Opće uredbe o zaštiti osobnih podataka 2016/679 (GDPR),  Zakona o provedbi Opće uredbe o zaštiti osobnih podataka (Narodne novine broj:  42/18), Zakona o odgoju i obrazovanju u osnovnoj i srednjoj školi ( Narodne novine  broj: 87/08, 86/09, 92/10, 105/10, 90/11, 5/12, 16/12,  86/12,  94/13,  152/14, 7/17, 68/18 ), Školski odbor Glazbene škole Blagoje Bersa Zadar, na sjednici održanoj dana 20. studenog 2018. godine donosi sljedeći:

PRAVILNIK
O ZAŠTITI, NADZORU NAD PRIKUPLJANJEM, OBRADI I KORIŠTENJU OSOBNIH PODATAKA

I. OPĆE ODREDBE

Članak 1.
 U postupku zaštite, nadzora nad prikupljanjem, obrade i korištenja osobnih podataka primjenjuje se Opća uredba o zaštiti osobnih podataka 2016/679 (General Dana Protection Regulation : GDPR), Zakon o provedbi Opće uredbe o zaštiti osobnih podataka i Zakon o odgoju i obrazovanju u osnovnoj i srednjoj školi. Temeljem   Opće uredbe o zaštiti osobnih podataka (GDPR, dalje: Opća uredba ), Glazbena škola Blagoje Bersa Zadar ( dalje: Škola ) obveznik je primjene Opće uredbe te je dužna nadzirati prikupljanje, obradu, korištenje i zaštitu osobnih podataka svih fizičkih osoba čije podatke prikuplja, obrađuje i koristi. 

Članak 2.
Ovaj Pravilnik se primjenjuje na obradu osobnih podataka koja se obavlja automatizirano te na neautomatiziranu obradu osobnih podataka koja čini dio sustava pohrane. 
 
Članak 3.
  Sukladno Općoj uredbi Škola je voditelj obrade osobnih podataka koja određuje svrhu i sredstva obrade osobnih podataka.

Članak 4.
 	U skladu s Općom uredbom pojedini izrazi u ovom Pravilniku imaju sljedeće značenje:
Osobni podatak je svaki podatak  koji se odnosi na pojedinca čiji je identitet utvrđen ili se može utvrditi  (u daljnjem tekstu: ispitanik). Pojedinac čiji se identitet može utvrditi jest osoba koja se može identificirati  izravno ili neizravno, osobito uz pomoć  identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca.    

Obrada osobnih podataka je svaka radnja ili skup radnji izvršenih na osobnim podacima ili skupovima osobnih podataka,  bilo automatiziranim ili neautomatiziranim sredstvima  kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje. 

Obrada osobnih podataka mora biti usklađena sa svrhom u koju su osobni podaci prikupljeni, odnosno svrha obrade mora biti izrijekom navedena i opravdana u vrijeme prikupljanja osobnih podataka. Osobni podaci trebaju biti  relevantni  i ograničeni na ono što je nužno za svrhu u koju se podaci obrađuju. 

Sustav pohrane je svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi.

Povreda osobnih podataka znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani. 

Voditelj zbirke osobnih podataka je fizička ili pravna osoba, tijelo javne vlasti, agencija ili drugo tijelo koje  samo  ili zajedno s drugima određuje svrhe i sredstva obrade osobnih podataka. 

Treća strana je fizička ili pravna osoba, tijelo  javne vlasti , agencija ili drugo tijelo koje nije ispitanik , voditelj obrade, izvršitelj obrade ni osobe  koje su ovlaštene za obradu osobnih podataka pod izravnom nadležnošću voditelja obrade  ili izvršitelja obrade. 

Primatelj osobnih podataka je fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci , neovisno o tome je li on treća strana.  Međutim, državna tijela koja mogu primati osobne podatke,  u skladu s pravom Unije ili pravom države članice,  u okviru provođenja istrage, ne smatraju se primateljima.

Izvršitelj obrade je fizička ili pravna osoba, državno ili drugo tijelo, koje obrađuje osobne podatke u ime voditelja zbirke osobnih podataka na temelju ugovora ili drugog pisanog akta kojim se utvrđuju obveze i odgovornosti  izvršitelja obrade u odnosu na voditelja obrade.

Privola ispitanika je svako dobrovoljno, posebno, informirano i nedvosmisleno  izražavanje želje ispitanika kojim on izjavom ili jasnom potvrdnom radnjom daje pristanak  za  obradu njegovih osobnih podataka u točno određene svrhe.

Službenik za zaštitu osobnih podataka je osoba imenovana od strane voditelja zbirke sobnih podatak koja vodi brigu o zakonitosti obrade osobnih podataka i ostvarivanju prava za zaštitu osobnih podataka.

II. SLUŽBENIK ZA ZAŠTITU OSOBNIH PODATAKA

Članak 5.
Škola kao voditelj obrade osobnih podataka imenuje službenika za zaštitu osobnih podataka. 
Škola Odluku o imenovanju službenika za zaštitu osobnih podataka dostavlja Agenciji za zaštitu osobnih podataka.       
Kontakt podaci službenika za zaštitu osobnih podataka  objavljuju se na web stranici Škole. 

Članak 6.
             Službenik za zaštitu osobnih podataka obavlja poslove informiranja i savjetovanja odgovornih osoba Škole i njegovih zaposlenika koji neposredno obavljaju obradu osobnih podataka o njihovim obvezama iz Opće uredbe, prati poštivanje Opće uredbe te drugih odredaba Unije ili države članice o zaštiti, omogućuje prava ispitanika te surađuje s nadzornim tijelom.
	Službenik za zaštitu osobnih podataka dužan je čuvati povjerljivost svih informacija koje sazna u obavljanju svoje dužnosti.


III. OBRADA OSOBNIH PODATAKA 

Članak 7.
Škola je dužna upoznati ispitanika o  svrsi obrade radi kojih se osobni podaci prikupljaju i obrađuju, kategorijama osobnih podataka koji se obrađuju, primateljima ili kategorijama primatelja kojima su osobni podaci otkriveni ili će im biti otkriveni.
Podaci se mogu dalje obrađivati samo u svrhu u koju su prikupljeni odnosno u svrhu koja je podudarna sa svrhom prikupljanja. Osobni podaci koji se prikupljaju moraju biti bitni za postizanje utvrđene svrhe i ne smiju se prikupljati u većem opsegu nego što je nužno da bi se postigla utvrđena svrha.
 Ispitaniku je potrebno pružiti informaciju o razdoblju u kojem će osobni podaci biti pohranjeni ili kriterije u svrhu utvrđivanja tog razdoblja , postojanju prava da se od voditelja zatraži pristup osobnim podacima i ispravak ili brisanje podataka, ili ograničenje obrade,  ili postojanju prava na ulaganje prigovora na obradu, ili prava na prenosivost osobnih podataka.
Osobni podaci koji se prikupljaju i dalje obrađuju moraju biti točni, potpuni i ažurni. Škola, kao voditelj obrade osobnih podataka učenika i zaposlenika je obvezna dopuniti, izmijeniti ili brisati nepotpune, netočne ili neažurirane podatke bilo na zahtjev ispitanika ili po službenoj dužnosti.  

Članak 8.
              Prije prikupljanja bilo kojih osobnih podataka koji nisu dobiveni od ispitanika  postoji obveza ispitaniku pružiti sljedeće informacije:
 
- informacije o  identitetu, 
- svrsi obrade 
- korisnicima ili kategorijama korisnika osobnih podataka 
- radi li se o obveznom ili dobrovoljnom davanju podataka i o mogućim posljedicama 
  uskrate davanja podataka. 

       U slučaju obveznog davanja osobnih podataka potrebno je navesti zakonsku osnovu za obradu osobnih podataka. Informacije je potrebno dati ispitaniku neovisno o tome prikupljaju li se  podaci  neposredno od ispitanika ili iz drugih izvora.


IV.   DAVANJE OSOBNIH PODATAKA

Članak 9.
                  Škola je ovlaštena osobne podatke dati na korištenje drugim primateljima ako je to potrebno radi obavljanja poslova u okviru zakonom utvrđene djelatnosti primatelja. 

Članak 10.
      Informacije se ne moraju dati ispitaniku ako se osobni podaci daju na korištenje za potrebe obrade u statističke svrhe ili u svrhe povijesnog ili znanstvenog istraživanja ili se prikupljaju iz postojećih zbirki osobnih podataka ili ako je obrada osobnih podataka izričito određena zakonom.
                       


V.     PRAVA I ZAŠTITA ISPITNIKA


Članak 11.
Škola  ima ovlast prikupljanja i daljnje obrade osobnih podataka u sljedećim slučajevima:
 
- uz privolu ispitanika samo u svrhu za koju je ispitanik dao privolu 
      - u slučajevima određenim zakonom odnosno u svrhu izvršavanja zakonskih obveza 
        voditelja zbirke osobnih podataka - Škole 
- u svrhu sklapanja i izvršenja ugovora u kojem je ispitanik stranka
- u svrhu zaštite života ili tjelesnog integriteta ispitanika ili druge osobe u slučaju kada
  ispitanik fizički ili pravno nije u mogućnosti dati svoj pristanak
- ako je obrada podataka nužna radi ispunjenja zadataka koji se izvršavaju u javnom  
  interesu ili u izvršavanju javnih ovlasti koje ima Škola 
- ako je ispitanik sam objavio podatke. 

Članak 12.
      Na zahtjev ispitanika, njegovih zakonskih zastupnika ili punomoćenika Škola je dužna dopuniti, izmijeniti ili brisati osobne podatke ako su podaci netočni, nepotpuni ili neažurirani. Zahtjev se podnosi elektronskim putem imenovanom službeniku za zaštitu osobnih podataka.

Članak 13.
Ukoliko ispitanik smatra da mu je povrijeđeno neko pravo zajamčeno Zakonom, ima pravo podnijeti zahtjev za utvrđivanje povrede prava Agenciji za zaštitu osobnih podataka.  



VI.   VOĐENJE EVIDENCIJE AKTIVNOSTI OBRADE 	

Članak 14.
Škola za svaku zbirku osobnih podataka koju vodi, uspostavlja i vodi evidenciju koja sadrži temeljne informacije o zbirci, a osobito sljedeće:

· naziv zbirke
· naziv, odnosno ime voditelja zbirke i njegovo sjedište, odnosno adresu
· svrhu obrade
· pravni temelj uspostave zbirke podataka
· kategorije osoba na koje se podaci odnose
· vrste podataka sadržanih u zbirci podataka
· način prikupljanja i čuvanja podataka
· vremensko razdoblje čuvanja i uporabe podataka
· osobno ime, odnosno naziv primatelja zbirke, njegovu adresu, odnosno sjedište
· naznaku unošenja, odnosno iznošenja podataka iz Republike Hrvatske s naznakom države, odnosno međunarodne organizacije i inozemnog primatelja osobnih podataka te svrhe za to unošenje, odnosno iznošenje propisano međunarodnim ugovorom, zakonom ili drugim propisom, odnosno pisanim pristankom osobe na koju se podaci odnose
· naznaku poduzetih mjera zaštite osobnih podataka.


Članak 15.
Djelatnost srednjeg odgoja i obrazovanja obavlja se kao javna služba.
Na osnovi javnih ovlasti Škola vodi evidenciju odgojno-obrazovnog rada, upisnik učenika te upisnik radnika u pisanom i elektronskom obliku. U nadležnom Ministarstvu vodi se zajednički upisnik školskih ustanova u elektronskom obliku ( e- matica ) i sadrži sljedeće evidencije: 

             – Upisnik ustanova
             – Evidenciju odgojno-obrazovnog rada u ustanovama za svaku školsku godinu
             – Upisnik učenika u ustanovama
             – Upisnik radnika ustanova.
 
Podatke u Upisnik ustanova upisuje Ministarstvo, a podatke u ostale evidencije upisuje
Škola sukladno Zakonu o odgoju i obrazovanju u osnovnoj i srednjoj školi i podzakonskim aktima.     


VII.    ZAŠTITA OSOBNIH PODATAKA

	
Članak 16.
               Škola u svome radu poduzima tehničke, kadrovske i organizacijske mjere zaštite osobnih podataka od slučajnog gubitka, uništenja, nedopuštenog pristupa, promjene, objavljivanja ili svake drug zlouporabe osobnih podataka.


Članak 17.
         Da bi se izbjegao neovlašteni pristup osobnim podacima, podaci u pisanom obliku čuvaju se u registratorima, u zaključanim ormarima, zaključanim prostorijama ( pismohrana ), a podaci u računalu zaštićuju se dodjeljivanjem korisničkog imena i lozinke koja je poznata samo zaposlenicima zaduženim za obradu podataka, te se pohranjuju na informatičke medije upotrebom metoda koje jamče sigurnost i tajnost tako pohranjenih podataka.



VIII.    PRIJELAZNE I ZAVRŠNE ODREDBE

Članak 18.
U postupcima koji se provode protiv tijela javne vlasti, tijelu javne vlasti ne može se izreći upravna novčana kazna za provedbu Zakona o provedbi Opće uredbe o zaštiti osobnih podataka ili Opće uredbe o zaštiti osobnih podataka.


Članak 19.
U dijelu o zaštiti, nadzoru nad prikupljanjem, obradi i korištenju osobnih podataka koji nije uređen ovim Pravilnikom, neposredno se primjenjuje Opća uredbe o zaštiti osobnih podataka (GDPR) i Zakon o provedbi Opće uredbe o zaštiti osobnih podataka.


Članak 20.
Ovaj Pravilnik stupa na snagu osmoga ( 8.) dana od dana objave na oglasnoj ploči Škole.

Članak 21.
Pravilnik je objavljen na oglasnoj ploči Škole  dana  20. studenog 2018. godine , a stupio  na snagu dana  28. studenog 2018. godine.


KLASA: 003-05/18-17/01
URBROJ: 2198-1-60-04-18-543
U Zadru,  20. studenog  2018. godine
							      

Predsjednik Školskog odbora:                                                                 Ravnateljica:

                                                                 

___________________                                                             _____________________	
Dražen Habuš, prof.	                                                   Branka Višić Karavida, prof.

